དོན་གྱི་བྱུང་བ་བརྗོད་པའི་བརྩམས་ཆོས་གང་དང་གང་ཞིག་ལ་མཚོན་ན།ལྷུག་བརྗོད་ནང་དོན་གྱི་རྩ་བའི་གྲུབ་ཆ་ནི་གཏམ་རྒྱུད་ཡིན་ཞིང་།བརྗོད་དོན་གྱི་གནས་སྟངས་ནི་སྒྲིག་གཞི་ཡིན་ཞེས་པས་རྩོམ་མཁན་ཞིག་གིས་བརྩམས་སྒྲུང་གི་བརྗོད་དོན་ག་གེ་མོ་ཞིག་བློས་བསླངས་བྱས་པའི་ཚེ།དོན་གྱིས་རྩོམ་གྱི་སྒྲིག་གཞིའི་སྔ་ཕྱིའི་གོ་རིམ་ནང་དོན་གྱི་གྲུབ་སྟངས་ལ་བསམ་གཞིག་གཏོང་གི་ཡོད།ལོ་རྒྱུས་ཀྱི་དུས་སྐབས་སོ་སོའི་རྩོམ་མཁན་ཚོའི་བརྩམས་ཆོས་ཀྱི་བརྗོད་དོན་ལ་ཧེ་བག་བྱུང་བས་སྒྲིག་གཞིར་ཡང་སོ་སོར་ཁྱད་ཆོས་བཟུང་ཡོད།གཏམ་པད་མའི་ཚལ་གྱི་ཟློས་གར་ལས་གསེར་སྦྲང་འདབ་ཡངས་ཀྱིས་འཆི་བ་མི་རྟག་པ་ཡིན་པར་རྟོགས་ནས་འཁོར་བར་ངེས་འབྱུང་གཏིང་ནས་སྐྱེས་ཏེ་མི་ཚེ་དོན་ཡོད་བྱ་ཕྱིར་བྲམ་ཟེ་ཁྱིའུ་པད་མ་དགྱེས་པ་ལས་དམ་ཆོས་ཞུས་ནས་ཐར་བའི་ལམ་དུ་ཞུགས་སྟངས་ནི་ལས་འབྲས་ཀྱི་བླང་དོར་དེ་ཡག་པོ་བྱས་ནའང་རང་ཉིད་འཁོར་བ་ལས་ཐར་བ་ཞིག་མ་བྱུང་ན་རང་ཉིད་སླར་ཡང་སྡིག་པ་བསགས་ནས་ངན་སོང་ལ་སྐྱེ་དགོས་བར་བརྟེན་འཁོར་བ་དེ་སྡུག་བསྔལ་ཡིན་པ་ཤེས་དགོས་པ་དང་།སྡུག་བསྔལ་ཡོང་སའི་རྩ་བ་དེ་ཉོན་མོངས་དུག་གསུམ་ཡིན་པས་ཀུན་འབྱུང་བདེན་པ་ཡིན།ཉོན་མོངས་སྤོང་བ་ནི་འགོག་པའི་བདེན་པ་ཡིན།ཉོན་མོངས་སྤོང་བའི་རྒྱུ་ལམ་བསླབ་པ་གསུམ་ཡིན་པས་ལམ་གྱི་བདེན་པ་ཡིན།ཞེས་ནང་ཆོས་ཀྱི་བདེན་པ་བཞིའི་རྣམ་གཞག་ལ་སྦྱར་ཡོད་ཏེ།དེ་ནི་གཏམ་པད་མའི་ཚལ་གྱི་ཟློས་གར་གྱི་སྒྲིག་གཞི་ཡིན།འཚོ་གནས་ཀྱི་རྣམ་པ་ནི་སྒྲིག་གཞིའི་རྣམ་པ་ཡིན་ཞེས་པ་ལྟར་དུ་རྩོམ་པ་པོའི་ནང་ཆོས་དོན་གཉེར་བྱེད་སྟངས་ནི་དོན་གྱིས་ཁོའི་འཚོ་གནས་ཀྱི་རྣམ་པ་ཡིན་པས།བརྩམས་ཆོས་ཀྱི་སྒྲིག་གཞིའི་རྣམ་པའང་དེ་ལྟར་གྲུབ་པ་རེད།